เช้านี้กรุงเทพมหานครและปริมณฑลค่าฝุ่นลดลงทุกพื้นที่ แต่ยังอยู่ในระดับสีส้ม 7 พื้นที่ ขณะที่ภาคเหนือค่าฝุ่นเพิ่มขึ้นในหลายพื้นที่
เช้านี้กรุงเทพมหานครและปริมณฑลค่าฝุ่นลดลงทุกพื้นที่ แต่ยังอยู่ในระดับสีส้ม 7 พื้นที่ ขณะที่ภาคเหนือค่าฝุ่นเพิ่มขึ้นในหลายพื้นที่           นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 5 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 29 - 57 ไมโครกรัมต่อลูกบาศก์เมตร ภาพรวมปริมาณฝุ่นละอองลดลงทุกพื้นที่จากเมื่อวานนี้ 4 กุมภาพันธ์ 2563 โดยพบมีเกินเกณฑ์มาตรฐานที่กำหนดในระดับสีส้ม 7 พื้นที่ พบมีฝุ่นในระดับสูงสุดบริเวณริมถนนลาดพร้าว ซอยลาดพร้าว 95 เขตวังทองหลาง และแขวงคลองกุ่ม เขตบึงกุ่ม เนื่องจากมีลมฝุ่นละอองจึงกระจายตัวได้ดีขึ้นในหลายพื้นที่ แม้สภาพการจราจรหนาแน่นและติดขัดในบางเส้นทาง โดยอยากให้ประชาชนหลีกเลี่ยงไปใช้รถโดยสารสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 5 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 23 - 62 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) อยู่ในเกณฑ์มาตรฐานที่กำหนด ภาพรวมแนวโน้มค่าฝุ่นละอองเพิ่มขึ้นในหลายพื้นที่จากเมื่อวานนี้  4 กุมภาพันธ์ 2563 โดยค่าฝุ่น PM 2.5 อยู่ในระดับสีส้มเพิ่มขึ้นมา 5 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362